L'Ajuntament de Llíria llança la iniciativa “L’alcalde respon” per a resoldre els dubtes de la ciutadania
06 de abril de 2022

L'Ajuntament de Llíria ha posat en marxa un nou canal per a millorar la comunicació amb la ciutadania, “L’alcalde respon”. Amb esta iniciativa, el primer edil, Joanma Miguel, resoldrà mensualment els dubtes que li plantegen els llirians i llirianes a través de xicotetes càpsules de vídeo que es publicaran en les xarxes socials municipals.

“Crec que una de les tasques d'un alcalde és escoltar els seus veïns i veïnes”, explica Joanma Miguel. “La porta del meu despatx està sempre oberta, però en l'era digital hem d'aprofitar-nos de les eines que ens brinda la tecnologia i les xarxes socials per a facilitar la relació entre la ciutadania i l'administració”.

Així, “l'objectiu és potenciar la comunicació bidireccional i mostrar la transparència institucional, en la qual crec fermament”, assegura Miguel.

Com funcionarà “L’alcalde respon”? 

Cada mes, l'Ajuntament de Llíria informarà a través de les xarxes socials del període de dies perquè els llirians i llirianes puguen enviar les seues preguntes a través d'un missatge privat al Facebook o Instagram del consistori.

Una vegada recollides les qüestions, l'alcalde resoldrà els dubtes veïnals amb respostes breus i concises, a través de càpsules de vídeo en les xarxes socials municipals.

Per a este mes d'abril, la ciutadania pot traslladar ja les seues preguntes fins el pròxim dia 17.

"Espere que els veïns i veïnes s'animen a participar en esta campanya. Si hi ha participació, l'objectiu és mantindre'l actiu durant tota la legislatura", ha manifestat Joanma Miguel.